Diari Oficial de la Generalitat Valenciana


Sumari del DOGV 9647, del 25-07-2023 (2023/7807)

RESOLUCIÓ de 30 de juny de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic de la revisió del Pla de prevenció d'incendis forestals del Parc Natural del Prat de Cabanes-Torreblanca. Expedient 06/0072-WHH.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9647

Data del DOGV
:   25-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7807


Data del document
:   30-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 30 de juny de 2023, de la Direcció General de Medi Natural i Avaluació Ambiental, per la qual s'ordena la publicació de l'informe ambiental i territorial estratègic de la revisió del Pla de prevenció d'incendis forestals del Parc Natural del Prat de Cabanes-Torreblanca. Expedient 06/3653-PEF. [2023/7807]  
  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 06/8796-GNI. Torreblanca i Cabanes.  
  
«Informe ambiental i territorial estratègic  
  
Objecte Revisió del Pla de prevenció d'incendis forestals del Parc Natural del Prat de Cabanes-Torreblanca.  
Tràmit Avaluació ambiental estratègica del pla.  
Promotor Direcció General de Prevenció d'Incendis Forestals.  
Autoritat substantiva Conselleria d'Agricultura, Desenvolupament Rural, Emergència Climàtica i Transició Ecològica.  
Localització Torreblanca i Cabanes.  
Núm. d'expedient 006/3095-RDX.  
  
  
  
La Comissió d'Avaluació Ambiental, en sessió celebrada el 24 de setembre de 2020, va adoptar el següent Acord:  
  
Vista la proposta d'informe ambiental i territorial estratègic de la revisió del Pla de prevenció d'incendis forestals del Parc Natural del Prat de Cabanes-Torreblanca, en els termes següents:  
  
A. Fonaments pels quals se sotmet el pla a avaluació ambiental estratègica.  
L'avaluació ambiental estratègica és l'instrument de prevenció establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental, de conformitat amb el que es preveu en la legislació d'avaluació ambiental.  
D'acord amb el que s'ha estipulat en l'article 46.3 de la LOTUP, l'òrgan ambiental determinarà si un pla o programa ha de ser objecte d'avaluació ambiental i territorial estratègica simplificada o ordinària, en els supòsits que s'hi preveuen i tenint en compte els criteris establits en l'annex VIII de la llei. Tot això, després de la consulta prèvia a les administracions públiques afectades i d'acord amb les fases de la tramitació exposades en l'article 49.  
  
B. Document inicial estratègic.  
B.1. Documentació aportada.  
En data 8 de gener de 2020 es va rebre de la Direcció General de Prevenció d'Incendis Forestals la documentació següent en format digital: esborrany de la revisió del pla, document inicial estratègic, documentació del vigent pla, informe del procediment de revisió i pla.  
  
La documentació aportada s'ajusta formalment al que s'estableix en l'article 50 de la Llei 5/2014, d'ordenació del territori, urbanisme i paisatge de la Comunitat Valenciana (LOTUP).  
  
B.1. Planejament vigent.  
El Parc Natural del Prat de Cabanes-Torreblanca compta amb un Pla bàsic de prevenció d'incendis aprovat per la Resolució d'1 de juny de 2006, del conseller de Territori i Habitatge, publicada en el DOGV el 14 de juny de 2006.  
A continuació es resumeixen les actuacions que comprén el vigent Pla de prevenció d'incendis forestals (PPIF) i el de la seua revisió:  
  
La demarcació forestal de Vall d'Alba disposa d'un Pla de prevenció d'incendis forestals aprovat mitjançant la Resolució de 12 de febrer de 2015. Les actuacions referents a les infraestructures de la revisió del PPIF del Parc Natural s'han adaptat al que es preveu en el Pla de prevenció d'incendis forestals esmentat.  
Si bé la Llei 11/1994, de 27 de desembre, d'espais naturals protegits de la Comunitat Valenciana, estableix en l'article 39 que aquests instruments contindran la programació d'un pla específic de prevenció d'incendis, el Pla d'ordenació de recursos naturals i el Pla rector d'ús i gestió del Parc Natural del Prat de Cabanes-Torreblanca, aprovats mitjançant el Decret 4/2003, de 21 de gener, no preveu en el seu articulat aquest pla específic de prevenció d'incendis forestals en l'àmbit del PRUG ni del PORN.  
  
Objecte de la revisió  
La revisió té com a objectiu actualitzar les actuacions que engloba el PPIF, per a això s'ha realitzat una anàlisi del grau de compliment d'aquest, el resultat de la qual es recull en la revisió del PPIF (en el seu annex 1), a partir del qual s'han descartat algunes de les actuacions, bé per estar ja executades, o bé per haver-se considerat innecessàries o inviables al llarg de la vigència del pla.  
D'altra banda, s'ha tractat de simplificar el pla, englobant en una única actuació aquelles xicotetes actuacions que estaven dirigides a un mateix objectiu (per exemple: les actuacions 7.1, 7.2, 7.3.1 i 7.3.2 del Pla de prevenció de causes, relatives al disseny i l'edició de fullets divulgatius, en la revisió s'agrupen en l'actuació 1.2 del Pla de prevenció de causes). S'estableixen noves actuacions que es consideren necessàries.  
La revisió del pla té el contingut següent: s'estructura en un Pla de prevenció de causes i un Pla d'infraestructures, cadascun dels quals inclou actuacions destinades a previndre incendis forestals.  
  
Els principals canvis respecte a l'actual planejament són els següents:  
En el Pla de prevenció de causes (PPC):  
 L'agrupació de les actuacions relatives a jornades i difusió mitjançant fullets i la inclusió de la difusió multimèdia (actuacions 1.1 i 1.2).  
  
 L'agrupació d'actuacions encaminades a facilitar l'elaboració dels plans locals de cremes (actuació 2.1), al foment d'alternatives diferents al foc per a l'eliminació de restes vegetals (actuació 2.2) i a l'elaboració dels plans locals de prevenció d'incendis forestals (actuació 4.1), sense especificar únicament la creació de línies d'ajuda.  
  
 La disminució dels riscos d'incendi en les principals vies de comunicació, mitjançant la instal·lació de cartells (actuació 3.1).  
 L'agrupació i implementació de les actuacions relatives a vigilància i detecció d'incendis, mitjançant la referència al Pla de vigilància preventiva de la CV (actuació 5.1) i de voluntariat en prevenció d'incendis (actuació 5.2).  
 La inclusió d'un estudi i la instal·lació de càmeres de videovigilància (actuació 5.3).  
 La inclusió de l'actualització de la zonificació del risc d'incendis (actuació 6.1).  
 I l'exclusió de les actuacions relatives a:  
- incloure les normes de prevenció d'incendis en la normativa sectorial del PN,  
- ajudes per a la construcció de cremadors,  
- l'eliminació de punts d'abocament no controlats, que realitzen els ajuntaments,   
- de l'actuació relativa a l'eliminació de punts d'abocament no controlats.  
En el Pla d'infraestructures (PI):   
 L'exclusió de les actuacions relatives a incloure les normes de prevenció d'incendis en la normativa sectorial del PN.  
 La inclusió de l'elaboració d'un estudi sobre els punts estratègics de gestió de la vegetació per a la prevenció d'incendis forestals (actuació 1.1).  
 L'agrupació de les actuacions relatives a cada tipus d'infraestructura (àrees tallafocs i xarxa viària), en una única actuació per a cada tipus d'infraestructura, que inclou tant l'execució com la redacció dels projectes (actuacions 2.1, 3.1 i 3.2).  
 Pel que fa a les infraestructures, es modifica el contingut de les actuacions respecte al PPIF de 2006, que preveia més actuacions de les que s'inclouen el Pla de prevenció de la demarcació la Vall d'Alba.  
  
- Únicament s'inclouen en aquesta revisió aquelles que estableix el Pla de la demarcació (per la qual cosa l'actuació relativa a punts d'aigua queda eliminada en l'alternativa 1).  
 L'agrupació de les actuacions relatives al manteniment, foment i seguiment de la recuperació de cultius i l'activitat agrícola, en una única actuació (actuació 4.1).  
Del vigent pla, destaca el següent:  
- Vials: 12,6 km de condicionament.  
- Depòsits: instal·lació d'hidrants.  
- Àrees tallafocs: 6,7 km.  
  
La proposta de revisió de pla preveu, d'acord amb l'indicat en el DIE:  
- Vials: 21,7 km de condicionament de pistes.  
- Instal·lació d'hidrants.  
- Àrees tallafocs: 6 km.  
  
En les fitxes de la proposta de pla s'indica sobre aquest tema els següent: 22 km d'adequació i manteniment de pistes forestals. Respecte al foment d'actuacions sobre àrees tallafocs, s'indica en la fitxa 11 hectàrees que s'entén que són corresponents als 6 km de tallafocs que s'inclouen anteriorment en el document. En relació a la instal·lació de drenatges, s'inclouen en la fitxa corresponent tres canelles.  
  
La recuperació i/o manteniment fent ús de parcel·les agrícoles que contribuïsquen a la defensa contra incendis es preveu en 639,63 hectàrees, i no es representen gràficament les parcel·les que resultarien afectades.  
La superfície d'actuació que abasta aquest Pla de prevenció d'incendis forestals correspon a la superfície protegida i el seu àmbit d'influència, definit en el PPIF que es revisa (vegeu pàgina següent). Àmbit de la proposta de revisió del pla.  
  
Justificació de la revisió   
D'acord amb el que s'ha indicat en la documentació presentada, el termini previst per a la vigència de l'actual PPIF del Parc Natural ha conclòs (10 anys), i és necessària la seua revisió de manera que es continue amb el treball de prevenció establint quines actuacions del vigent pla es prorroguen i actualitzen i quines es descarten, així com la introducció de noves segons la seua necessitat o interés. Això s'ha efectuat després de dur a terme una anàlisi del nivell de compliment del vigent pla.  
Gran part de les tipologies d'actuacions previstes en el vigent pla es mantenen en la revisió, si bé en alguns casos s'ha efectuat una reagrupació (per exemple, les actuacions 3.1 i 3.2 de la revisió, corresponent a l'adequació i el manteniment de les pistes forestals, es corresponen amb les actuacions relatives a la xarxa viària del vigent pla següents: 2.1, 2.2, 2.3, 2.4, i 2.5). En principi, les actuacions proposades estaven ja recollides en el seu moment en el pla vigent, del qual sembla que se simplifica el nombre d'actuacions a realitzar (per exemple, no s'incorpora en el nou pla l'adequació d'àrees recreatives existents).  
  
El grau de compliment del vigent pla puja a un 23 %, que correspon a un nivell de compliment baix. Pel que fa al Pla de prevenció de causes, destaca el grau de compliment baix en general, si bé és acceptable en el programa de vigilància i detecció. En relació amb les infraestructures, el grau de compliment és baix en general (un 16 %) i únicament és significatiu el compliment aconseguit pel programa «Actuació sobre la vegetació del Parc Natural» que arriba al 50 %.  
  
En la fase de revisió del pla s'han efectuat consultes i s'han rebut aportacions de diferents organismes: Agència Valenciana de Seguretat i Resposta a les Emergències, Servei d'Infraestructura Verda i Paisatge, i també del Servei de Gestió d'Espais Naturals Protegits, que s'han utilitzat per a determinar el plantejament de la revisió.  
  
Al marge dels informes anteriors, que més endavant s'analitzaran, durant la fase de redacció de la proposta de revisió del pla, es van rebre en data 07.06.2018 les aportacions des del parc que, al marge de les que s'inclouen per a tots els parcs en els PPIF i que s'incorporen en el punt 3.1 de la revisió, de manera específica es realitzen les següents:  
  
1. Que l'àmbit d'actuació del PPIF siga el mateix que el del PORN.  
  
2. Es proposa realitzar una reunió específica d'incendis per al parc natural al final d'any.  
3. Inclusió de tractaments i àrees tallafocs noves i eliminació de determinades àrees tallafocs.  
- Instal·lació de tres canelles que drenen cap al canal del centre des de les séquies que venen de la part est.  
4. Instal·lació de cartells amb les normes de l'ús del foc i recomanacions.  
5. Fomentar la recuperació o el manteniment de cultius mitjançant subvencions que primen l'agricultura ecològica.  
6. Atés que es constata la discontinuïtat en la vegetació generada per l'aprofitament ramader existent, no s'ha inclòs en el PPIF cap actuació relativa a ús ramader.  
Amb vista a la selecció d'alternatives, el document inicial estratègic assenyala que en l'alternativa 1 s'ha analitzat el grau de compliment del PPIF aprovat el 2006 (vegeu annexos 1 i 3), així com la idoneïtat o la necessitat de continuació en el temps de les actuacions previstes en aquest. D'acord amb aquesta anàlisi s'han inclòs aquelles actuacions que, bé per ser d'interés i no estar executades o realitzades en l'actualitat, o bé per ser actuacions permanents en el temps (com és el cas de la difusió de les normes d'ús del foc per exemple), s'ha considerat oportú.  
  
A aquestes actuacions, s'han afegit aquelles la inclusió de les quals s'ha sol·licitat des dels parcs naturals, i s'han considerat pertinents amb els objectius i l'abast del pla, així com altres de noves per considerar-se d'interés per a millorar la prevenció d'incendis.  
Com que la incidència d'ambdues alternatives sobre el territori és similar i l'alternativa 1 és el resultat, a més, d'un procés d'anàlisi de l'alternativa 0, en el qual s'ha realitzat un procés participatiu dels agents implicats en la gestió de l'espai, es considera més ajustada a la problemàtica i les necessitats reals actuals l'alternativa 1. Per la qual cosa se selecciona aquesta alternativa.  
  
C) Consultes realitzades  
Per part de la Subdirecció General d'Avaluació Ambiental, s'ha sotmés a consultes la documentació inicial remesa, de conformitat amb el que es disposa en l'article 51 de la LOTUP, amb la finalitat de determinar els efectes significatius en el medi ambient, d'acord amb els criteris exposats en l'annex VIII d'aquesta llei.  
Per això, tenint en consideració les característiques de la proposta de revisió del pla presentada i els aspectes ambientals en els quals pot incidir, es consulta les administracions següents:  
  
Consulta Informe Administració consultada  
30.01.20 07.06.20 Direcció General de Política Territorial i Paisatge.  
Servei d'Ordenació del Territori. PATIVEL.  
30.01.20 05.03.20 Direcció General de Política Territorial i Paisatge.  
Servei d'Infraestructura Verda i Paisatge.  
30.01.20 02.07.20 Subdirecció General de Medi Natural.  
Servei de Gestió d'Espais Naturals   
Protegits.  
30.01.20 12.02.20 Secretaria Autonòmica de Seguretat i Resposta a les Emergències.  
30.01.20 Conselleria d'Agricultura, Medi Ambient, Canvi Climàtic i Desenvolupament Rural. Direcció Territorial de Castelló. ST d'Agricultura.  
30.01.20 Conselleria d'Agricultura, Medi Ambient, Canvi Climàtic i Desenvolupament Rural. Direcció Territorial de Castelló. ST de Medi Ambient.  
30.01.20 Conselleria d'Educació, Cultura i Esport. Direcció Territorial de Castelló. ST de Patrimoni.  
30.01.20 Ministeri per a la Transició Ecològica i el Repte Demogràfic. Servei de Costes.  
30.01.20 Consorci de Bombers de Castelló.  
30.01.20 GECEN.  
30.01.20 Acció Ecologista Agró.  
30.01.20 Ajuntament de Cabanes.  
30.01.20 Ajuntaments de Torreblanca.  
  
  
Els informes rebuts juntament amb l'informe ambiental i territorial estratègic (IATE) es publicaran en la següent pàgina web: www.agroambient.gva.es/eae.  
  
Subdirecció General d'Emergències, Agència de Seguretat i Resposta a les Emergències (12.02.2020):  
 Fa referència a una sèrie d'errors en la documentació relatius a l'assignació de competències, legislació derogada i nom de serveis que han canviat i que hauran de corregir-se en el document definitiu.  
  
  
Servei d'Infraestructura Verda i Paisatge (22.08.19):   
 En l'informe s'assenyalen els diferents elements de protecció (Xarxa Natura 2000, així com la mateixa figura del Parc Natural del Prat de Cabanes-Torreblanca) i s'indica que el PPIF introdueix actuacions a realitzar per a la prevenció i el suport a l'extinció d'incendis forestals, com per exemple: actuacions en àrees tallafocs i en la xarxa viària existent, adequació/construcció ponts i passos per als vianants entre canals, col·locació de cartelleria en àrees d'esplai d'ús públic, afavorir el manteniment de cultius, etc.  
 Es reflecteixen igualment les directrius tant paisatgístiques com d'elements incorporats a la infraestructura verda que figuren en la LOTUP i que hauran de ser tingudes en compte en la versió definitiva del pla.  
 L'informe indica que el PPIF conté un Pla de prevenció de causes i, especialment, un Pla d'infraestructures, on s'inclouen les propostes a dur a terme que tindran influència sobre la infraestructura verda i sobre el paisatge, incloent-se en aquest algunes mesures d'integració paisatgista de caràcter genèric (encara que no es denominen com a tals).  
  
 No obstant això, s'haurà de fer constar com a condició en les fitxes de l'annex 2, Programa d'actuació del Pla d'infraestructures, que per al desenvolupament dels projectes en aquestes indicats, l'objecte dels quals siga la execució d'elements que incidisquen sobre la infraestructura verda i paisatge, que aquest projecte continga el corresponent instrument de paisatge; en aquest cas, l'estudi d'integració paisatgista: actuacions en àrees tallafocs i en la xarxa viària existent, adequació/construcció ponts i passos per als vianants entre canals, col·locació de cartelleria en àrees d'esplai d'ús públic, afavorir el manteniment de cultius, etc. Tot això, d'acord amb el que s'estableix en l'article 6.3 de la LOTUP anteriorment esmentat, així com en l'article 6.4.b d'aquesta llei, que estableix que els estudis d'integració paisatgística valoren els efectes sobre el caràcter i la percepció del paisatge de projecte i les actuacions amb incidència en el paisatge i establisquen mesures per a evitar o mitigar els possibles efectes negatius.  
  
Servei d'Ordenació del Territori. PATIVEL (07.06.20)  
 S'emet un informe detallat amb els criteris a seguir sobre la base de la normativa prevista en el PATIVEL i el nivell de protecció de les diferents tipologies de sòl que s'hi recullen, i conclou l'informe que la revisió del Pla de prevenció d'incendis forestals del Parc Natural del Prat de Cabanes-Torreblanca, d'acord amb les consideracions exposades en aquest informe relatives al sòl litoral 2 inclòs en el seu àmbit, resulta compatible amb les determinacions del Pla d'acció territorial de la infraestructura verda del litoral de la Comunitat Valenciana.  
  
  
Espais Naturals Protegits (20.06.2019):  
 D'acord amb l'informe signat per la directora conservadora del Parc Natural del Prat de Cabanes-Torreblanca, vista l'última versió del document de revisió del Pla de prevenció d'incendis forestals del Parc Natural del Prat de Cabanes-Torreblanca, es comprova que s'han inclòs totes les aportacions contingudes en l'informe esmentat anteriorment, que va ser consensuat per la Junta Rectora del Parc Natural en la seua reunió de data 12 de juny de 2018.  
 Així mateix, es comprova que de les dues alternatives proposades (0 i 1), s'opta per l'alternativa 1, en la qual es té en compte, que per a les actuacions relatives a les infraestructures es preveu la possibilitat d'elaborar projectes més detallats per a evitar afecció a espècies de flora i fauna singulars, així com l'època en la qual es van fer els treballs, que no ha de coincidir amb la de nidificació de les diferents espècies d'aus que utilitzen el Prat com a lloc de reproducció.  
 Les actuacions plantejades, relatives a infraestructures com ara arreglament de camins i maneig de la vegetació, són compatibles amb la normativa del parc natural, així com amb els plans sectorials i territorials existents.  
  
D) Identificació i valoració dels possibles efectes sobre el medi ambient.  
D'acord amb el que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, després de la consulta prèvia a les administracions públiques afectades a les quals fan referència els articles 48.d i 51.1 de la LOTUP.  
  
Descripció de l'àmbit  
L'àmbit del Pla de prevenció d'incendis coincideix amb el del Parc Natural del Pla de Cabanes-Torreblanca tal com s'ha vist en el mapa anterior.  
El Parc Natural del Prat de Cabanes-Torreblanca està situat en la plana costanera que s'estén entre els termes municipals de Torreblanca i Cabanes, el seu paisatge característic és el propi d'una zona humida litoral, separada de la mar per un cordó de cudols. Entre els valors del parc natural destaquen les comunitats vegetals, representades per les de saladar, les pròpies de cordó dunar, les aquàtiques i subaquàtiques. La fauna també té gran importància, i les aus són el grup faunístic millor representat.  
La superfície que abasta aquest pla és de 1.574 hectàrees, extensió que coincideix amb l'àmbit territorial del PORN del Parc Natural. Els termes municipals implicats són Torreblanca i Cabanes.  
  
El paisatge és el d'una plana litoral separada de la mar per un cordó de graves i cudols amb acumulacions de depòsits arenosos que constitueixen els marenys i pantans de l'esmentat parc, que queda limitat per la Serra d'Irta i el Desert de les Palmes. La seua longitud s'aproxima a uns 7 km, i 1,5 km d'amplària. Va servir de tancament a una antiga albufera, que ha sigut reblida per l'acumulació de sediments d'origen al·luvial (i això ha originat el cordó de graves i cudols), i per darrere d'aquest cordó es localitza una zona en què apareixen depòsits quaternaris de torbera, relacionats amb sediments deltaics i costaners.  
  
El Parc Natural del Prat de Cabanes-Torreblanca és el resultat del rebliment natural d'una antiga albufera que s'ha anat reblint a conseqüència de l'acumulació de torba, resultat de la carbonització de les restes bàsicament vegetals de plantes de la zona humida.  
  
El parc es caracteritza per la presència d'una làmina d'aigua, permanent en alguns llocs i temporal en uns altres. La inundació de determinades zones és deguda al fet que és una zona deprimida perquè no existeix cap curs fluvial continu que aporte aigua al parc, encara que sí que hi ha diversos brolladors d'aigua dolça que contribueixen a mantindre inundades algunes zones durant tot l'any. El parc posseeix un típic clima mediterrani amb influència marítima.  
El parc natural se situa en un entorn molt visitat i transitat durant tot l'any. Això implica en si mateix riscos per al medi ambient, tant per a la preservació dels ecosistemes davant l'afluència de gent, com pel major risc d'incendis que se'n deriva. Aquest fet fa que adquirisquen especial rellevància les actuacions destinades a la difusió de les normes de prevenció d'incendis, i l'execució i el manteniment de les infraestructures previstes en el Pla de la demarcació de la Vall d'Alba.  
  
L'avifauna és el grup faunístic més representat al parc natural. Al Prat es troben les colònies nidificants més important de perdiu de mar (Glareola pratincola) de la Comunitat Valenciana i la major colònia nidificant de tot el litoral mediterrani espanyol. La presència d'aquesta colònia confereix al parc el caràcter d'importància internacional segons la Convenció Ramsar dels Aiguamolls.  
També és important destacar la presència del boscaler mostatxut (Acrocephalus melanopogon), que té al Prat una de les seues millors poblacions de la península; la presència i nidificació de l'esparver cendrós (Circus pygargus), la colònia del qual en el parc és la major del litoral mediterrani occidental; i l'arpella (Circus aeruginosus).  
  
Altres espècies que nidifiquen en l'espai protegit són el cabusset comú (Tachybaptus ruficollis), el martinet (Ixobrychus minutus), l'ànec collverd (Anas platyrhynchos), el rascló (Rallus aquaticus), la polla d'aigua (Gallinula chloropus), la fotja (Fulica atra), la camallarga (Himantopus himantopus), el corriol (Charadrius alexandrinus) i diversos passeriformes palustres, com ara boscarla dels joncs (Acrocephalus scirpaceus), busquerot (Acrocephalus arundinaceus) i el boscaler (Locustella luscinioides).  
Entre les espècies que trobem a l'hivern, principalment en les basses creades per l'extracció de torba i en altres llocs inundats, poden esmentar-se anàtides com el sarcet (Anas crecca), l'ànec collverd (Anas platyrhynchos), el xibec (Netta rufina) i l'ànec cap-roig (Aythya ferina). Altres espècies de presència regular són el cabusset comú (Tachybaptus ruficollis), el cabussó emplomallat (Podiceps cristatus), el rascló (Rallus aquaticus), la polla d'aigua (Gallinula chloropus) i la bequeruda (Gallinago gallinago).  
Finalment, es detecten en l'àmbit diversos plans i àrees de recuperació i conservació de fauna:  
- Pla de recuperació del samaruc.  
- Àrea de conservació del fartet.  
- Àrea de recuperació del teuladí de canyar.  
- Àrees de conservació d'arpella.  
  
Entre els hàbitats d'interés comunitari, sent-ne tres d'interés prioritari de conservació per la Unió Europea (\*), destaquen:  
- (\*) Llacunes costaneres (1150).  
- Vegetació anual sobre deixalles acumulades (1210).  
- Penya-segats amb vegetació de les costes mediterrànies amb Limonium spp. Endèmics (1240).  
- Vegetació anual pionera amb Salicornia i altres espècies de zones fangoses o arenoses (1310).  
- Pasturatges d'espartina (Spartinion maritimae) (1320).  
- Pasturatges salins mediterranis (Juncetalia maritimae) (1410).  
- Matolls halòfils mediterranis i termoatlàntics (Sarcocornetea fruticos) 1420.  
- Dunes mòbils embrionàries (2110).  
- Depressions intradunals humides (2190).  
- (\*) Dunes litorals amb Juniperus spp. (2250).  
- Dunes amb vegetació escleròfila de Cisto-Lavanduletalia (2260).  
- Aigües oligomesotròfiques calcàries amb vegetació bentònica de Chara spp. (3140).  
- Prats humits mediterranis d'herbes altes del Molinio-Holoschoenion (6420).  
- Megafòrbia èutrofa higròfils de les orles de planura i dels pisos montà a alpí (6430).  
- (\*) Torberes calcàries de Cladium mariscus i amb espècies del Caricion davallinae (7210).  
  
Igualment, respecte a la flora es detecta en la zona la possible distribució d'espècies incloses en el Catàleg d'espècies de flora amenaçades, com ara l'Odontites valentinus (vulnerable), el Ceratophyllum submersusu (en perill d'extinció) o el Thalictrum maritimum (vulnerable), entre altres.  
En l'àmbit del pla, destaquen les zones d'interés ambiental següents:  
  
- Microreserves de flora: platja del Quarter Vell i Torre de la Sal, en l'extrem sud.  
- Vies pecuàries:  
- La Canyada del Mar, que recorre de nord a sud en el límit litoral, que dins del parc passa a denominar-se Assagador del Mar i Torre de la Sal.  
- Vereda del Tall o Assagador dels Romans, que igualment recorre de nord a sud pel límit interior del parc i que en el mateix punt que l'anterior, en l'encreuament amb l'Assagador de la Ratlla, passa a denominar-se Assagador del Camí de la Tall.  
- Assagador de la Ratlla, que en l'extrem nord travessa el parc perpendicular a la línia de mar.  
- Carrerada de l'Arc Romà, que igualment té el seu traçat perpendicular a la línia de costa travessant tot el parc en l'extrem sud.  
- De manera addicional, hi ha tota una sèrie de vies pecuàries (Assagador de Don Carlos, Assagador de Gual, Assagador de l'Escorredoret, Assagador del Castell, Assagador de les Egües, Assagador del Meme o del Pilar i Assagador del Pou Nou que, venint des de l'interior de forma sensiblement perpendicular a la línia de costa, detenen el seu traçat en el límit del parc, i afecten únicament l'àmbit del PORN.  
L'àmbit de la revisió del pla inclou el Lloc d'Interés Comunitari (LIC) del Pla de Cabanes-Torreblanca, que coincideix amb el Parc Natural, igual que la Zona d'Especial Protecció de les Aus (ZEPA) del Pla de Cabanes-Torreblanca, recollida igualment dins del Catàleg de zones humides.  
L'àmbit està afectat per riscos d'inundació pràcticament amb tota la seua zona central de marjal amb perillositat de nivell 3 i la resta del parc amb perillositat geomorfològica.  
No s'ha pogut determinar l'existència de jaciments arqueològics en la zona, per la qual cosa se n'haurà de comprovar l'existència i l'adequat nivell de protecció contra els incendis d'acord amb l'informe de la Direcció General de Patrimoni Cultural.  
La major part de l'àmbit és terreny forestal d'acord amb la cartografia PATFOR, i no és considerat com a terreny forestal estratègic.  
  
  
Anàlisi de la proposta  
Es procedeix a analitzar la proposta de revisió del pla:  
Pel que fa a les característiques de la revisió del pla, aquesta manté gran part de les tipologies de les actuacions del vigent pla, modificant-ne algunes característiques, descarta altres actuacions i n'introdueix algunes de noves, tal com s'ha indicat anteriorment.  
Els incendis forestals, en cas d'ocurrència generaran efectes negatius en l'espai natural protegit, per la qual cosa l'objecte de l'avaluació ambiental del pla és garantir que el conjunt de les determinacions tenen efectes positius o, en cas d'incertesa dels efectes que es puguen generar en el desenvolupament del pla, establir els criteris i les condicions per a eliminar-la o almenys minimitzar-la.  
La revisió del pla vigent (2006) selecciona l'alternativa 1 que substitueix les actuacions del pla d'infraestructures previstes en el PPIF (es pressuposa que dissenyades específicament tenint en compte les especials característiques del parc natural) per les actuacions d'infraestructures previstes en el Pla de prevenció d'incendis de la demarcació de Vall d'Alba.  
El document inicial no efectua cap justificació en aquest sentit, no entra a valorar aquest canvi (repercussió sobre cadascuna de les zones i valors establits en els instruments de planificació i gestió del Parc Natural - PORN/PRUG), ni fa referència als criteris específics que, si escau, van ser considerats en el Pla de demarcació de prevenció d'incendis per a les actuacions d'infraestructures en l'àmbit del PPIF.  
  
La materialització de les actuacions previstes en el pla per a complir els seus objectius requereix la seua concreció i desenvolupament en els corresponents projectes.  
El pla constitueix un marc de projectes que, d'acord amb la legislació sectorial vigent en matèria d'avaluació ambiental a la Comunitat Valenciana, poden ser supòsits sotmesos a avaluació d'impacte ambiental ordinària (exemple, l'obertura de vials de nou traçat); requerir l'avaluació ambiental simplificada, d'acord amb els articles 7.2.a, 7.2.b o 7.2..c de la Llei 21/2013, de 9 de desembre d'avaluació ambiental, o estar subjectes a una estimació d'impacte ambiental si respon a un dels supòsits de l'annex II del Decret 162/1990, de 15 d'octubre, del Consell, o al règim especial d'avaluació establit en la normativa del PORN/PRUG del Parc Natural del Pla de Cabanes-Torreblanca.  
  
En conseqüència i sense perjudici del nivell jeràrquic del pla respecte dels projectes, les actuacions contingudes en el pla han de ser assumides com a propostes amb caràcter no vinculant ja que, pel mateix abast del pla, la determinació de la viabilitat ambiental queda posposada a la valoració del projecte. En particular, ens referim a les d'infraestructures que requereixen qualsevol procés d'avaluació d'impacte ambiental reglat en la normativa sectorial vigent o aquelles que, d'acord amb la normativa del parc, requereixen informe favorable de l'òrgan gestor de l'espai natural protegit.  
D'altra banda, si bé la regulació normativa d'aquest espai natural pel que fa al PORN/PRUG, i la legislació sectorial d'avaluació d'impacte ambiental estableixen o constitueixen mesures preventives respecte a les actuacions que es plantegen, es considera necessari que el pla continga criteris i mesures preventives per a minimitzar la incertesa i evitar les possibles afeccions negatives significatives.  
Aquestes mesures preventives es tindran en compte especialment en les actuacions següents:  
- Manteniment de les àrees tallafocs, adequació de pistes forestals i les seues faixes perimetrals i instal·lació de drenatges.  
- Recuperació i/o manteniment fent ús de parcel·les agrícoles que contribuïsquen a la defensa contra incendis.  
Entre les mesures preventives a adoptar s'inclouran almenys:  
- Estudi previ de flora i vegetació d'interés a no afectar.  
- Modificació de la ubicació de l'actuació o traçat d'aquesta, o no execució.  
- Modificació de característiques de l'actuació: dimensions, tècniques a utilitzar etc.  
- Limitacions en el període d'execució de les obres.  
- Abalisament de terrenys per a evitar afeccions.  
- Altres mesures.  
Sense perjudici dels condicionants establits en la resolució dels procediments d'avaluació que es requerisquen i del compliment del que s'estableix en el PORN/PRUG, especialment l'article 7 del Decret 4/2003, que aprova el PORN i el PRUG del Parc (sobre les autoritzacions), aquestes mesures es definiran prèviament a l'execució de les actuacions en col·laboració i amb el vistiplau dels serveis tècnics del parc natural, i la seua execució es durà a terme amb la supervisió d'aquests serveis.  
En conseqüència, aquest IATE no inclou l'avaluació de modificacions de la normativa del parc i l'actuació prevista per a la seua adaptació es considera una recomanació que no tindrà efectes significatius sempre que mantinga o millore el nivell de protecció i conservació que requereix cada zona (hàbitats, espècies, etc.). Les modificacions que es puguen plantejar de la normativa del parc requeriran el seu propi procés d'avaluació ambiental estratègica, incloent-hi les que es pogueren derivar de la modificació de la zonificació derivada de l'anàlisi de risc d'incendi que proposa l'actuació 6.1 «Actualització de l'anàlisi del risc d'incendi en l'àmbit del PPIF» inclosa dins del Pla de prevenció de causes.  
En relació amb les característiques dels efectes i de l'àrea probablement afectada:  
L'àmbit del pla és d'un gran valor ambiental com s'ha exposat anteriorment, però les actuacions proposades tenen com a finalitat previndre els incendis forestals, és a dir, conservar els valors naturals de l'àmbit. Les actuacions proposades poden causar en algun cas efectes negatius sobre els valors de l'espai pel que fa al projecte, si bé es poden adoptar mesures per a previndre'ls, evitar-los o reduir-los, com abans s'ha indicat.  
D'acord amb el DIE, la zona és tant LIC com ZEPA, i com que l'àmbit del PPIF és una àrea de distribució de diversos hàbitats d'interés comunitari, i hi ha en la zona microreserves de flora, en la fase de redacció dels projectes de les infraestructures, haurà d'estudiar-se amb més detall la possible afecció puntual a algun d'aquests, especialment aquelles zones a protegir més pròximes a les actuacions previstes en el Pla de prevenció d'incendis de la demarcació, així com la presència concreta d'espècies de flora o fauna protegides, amb especificació de les mesures necessàries que es prendran per a assegurar la no afecció negativa a aquestes espècies i hàbitats.  
D'acord amb el DIE, d'entre las actuacions que inclou la revisió del pla, les següents actuacions relatives a l'execució i el manteniment d'infraestructures de prevenció d'incendis forestals incideixen de manera directa en el territori:  
- Pla de prevenció de causes:  
- 3.1 (Elaboració de plans locals de prevenció d'incendis forestals).  
  
- Pla d'infraestructures:  
- 2.1 (Execució del pla de maneig de la vegetació i àrees tallafocs).  
  
- 3.1 i 3.2 (Adequació i manteniment de pistes forestals i instal·lació de tres canelles de drenatge).  
- 4.1 (Recuperació i manteniment de cultius tradicionals).  
En analitzar les àrees tallafocs, el Pla de demarcació considera viari i camins ja existents, que hauran de ser objecte del manteniment que estableix la versió del PPIF com a actuació a realitzar.  
En el DIE, com a mesures per a evitar un efecte negatiu sobre els hàbitats i espècies de flora o fauna d'interés presents en la zona, es proposa en la fase de projecte de les actuacions descriure detalladament les mesures que siguen necessàries quant a l'execució d'aquestes, amb la finalitat de minimitzar tals efectes. Com per exemple, l'execució de les actuacions fora de l'època de cria de l'avifauna present, en cas de resultar necessari en la zona concreta on s'hagen de fer els treballs, o prendre les mesures necessàries per a no danyar la vegetació existent durant l'execució de les actuacions, per depòsit de materials o residus.  
  
Tenint en compte el que s'ha indicat abans referent a les mesures preventives i la proposta del DIE, es considera que la mesura preventiva haurà d'aplicar-se als projectes d'infraestructures en general.  
En relació amb l'afecció al paisatge, és necessari considerar que l'adequació de la vegetació en les àrees tallafocs té la finalitat principal de conservar els valors de l'espai natural protegit, entre aquests el paisatge. Pel que fa al projecte, la legislació sectorial no considera que hagen de sotmetre's a avaluació d'impacte ambiental per la finalitat d'aquests. No obstant això, malgrat ocasionar modificacions en el paisatge, l'efecte positiu en la conservació de l'espai determina que l'afecció pel que fa al pla es considere positiva. En qualsevol cas, tant respecte a aquest factor com a la resta (fauna, vegetació, etc.), poden adoptar-se mesures preventives o correctores.  
  
L'àmbit del pla és ampli i inclou elements d'interés cultural, per tant, com a mesura preventiva respecte a aquest factor i atés que les actuacions no han sigut concretades, es considera que el pla ha d'incorporar mesures preventives, de manera que en el cas que algun dels projectes de desenvolupament de les actuacions previstes poguera afectar algun dels béns inventariats, el projecte hauria de comptar amb informe vinculant de la conselleria competent en matèria de patrimoni cultural.  
  
Tenint en compte l'anàlisi realitzada, la planificació de prevenció d'incendis forestals d'un espai d'elevat valor ambiental sempre que s'incorporen les mesures necessàries per a previndre els efectes significatius per a la seua materialització (projectes) tindrà un efecte positiu sobre l'espai natural protegit ja que contribueix a la conservació dels valors del parc (fauna, vegetació, paisatge, etc.).  
En el cas de la proposta realitzada, es pot assenyalar igualment que no varia de manera significativa l'actual pla, atés que es tracta d'una revisió de l'anterior que parteix de l'anàlisi del seu compliment i que tracta de millorar aspectes i introduir directrius que incideixen especialment en l'àmbit de la protecció de l'espai natural catalogat.  
  
Proposta d'acord  
D'acord amb el que s'ha exposat, es resol emetre informe ambiental i territorial estratègic FAVORABLE segons estableix l'article 51.2.b de la LOTUP, en relació amb la revisió del Pla de prevenció d'incendis forestals del Parc Natural del Pla de Cabanes-Torreblanca en diferents municipis de la província de Castelló, promoguda per la Direcció General de Prevenció d'Incendis Forestals, d'acord amb els criteris de l'annex VIII d'aquesta llei, i tenint en compte les consultes realitzades i l'anàlisi efectuada, es pot concloure que el procediment d'avaluació simplificada és suficient per a determinar que la indicada revisió del pla no presentarà efectes significatius negatius sobre el medi ambient, i correspon continuar la tramitació d'aquesta de conformitat amb la seua normativa sectorial, sempre que s'ajuste als condicionants següents, que s'introduiran a la versió definitiva de la revisió del pla prèviament a la seua aprovació definitiva:  
1. Les actuacions contingudes en el pla, en particular les d'infraestructures que requereixen qualsevol procés d'avaluació d'impacte ambiental reglat en la normativa sectorial vigent o aquelles que, d'acord amb la normativa del parc requereixen informe favorable de l'òrgan gestor de l'espai natural protegit, han de ser assumides com a propostes amb caràcter no vinculant ja que, pel mateix abast del pla, la determinació de la viabilitat ambiental queda posposada a la valoració pel que fa al projecte.  
2. Prèviament a l'autorització o aprovació dels projectes per al desenvolupament de les actuacions previstes en el Pla d'infraestructures i en el Pla de prevenció de causes, sense perjudici de l'avaluació d'impacte ambiental o estimació d'impacte ambiental en el cas que la legislació així ho establisca i del compliment del que s'estableix en el PORN/PRUG, especialment l'article 7 de la normativa, si és el cas (sobre les autoritzacions), s'analitzarà la possible afecció sobre vegetació, fauna i paisatge per a determinar les mesures preventives a adoptar, si escau.  
Les mesures preventives a adoptar podran consistir en:  
- Modificació de la ubicació de l'actuació o traçat d'aquesta, o no execució.  
- Modificació de les característiques de l'actuació: dimensions, tècniques a utilitzar etc.  
- Limitacions en el període d'execució de les obres.  
- Abalisament de terrenys per a evitar afeccions.  
- Estudi previ de flora i vegetació d'interés a no afectar.  
- D'un altre tipus.  
Aquestes mesures es definiran prèviament a l'execució de les actuacions en col·laboració i amb el vistiplau dels serveis tècnics del parc natural, i la seua execució es durà a terme amb la supervisió d'aquests serveis.  
Aquestes mesures preventives seran adoptades, amb especial insistència, pels següents projectes d'infraestructures i de prevenció de causes:  
- Manteniment de les àrees tallafocs, adequació de pistes forestals i les seues faixes perimetrals i instal·lació de drenatges.  
- Recuperació i/o manteniment fent ús de parcel·les agrícoles que contribuïsquen a la defensa contra incendis.  
3. Els projectes de desenvolupament de les actuacions previstes en el pla que constituïsquen supòsits d'avaluació d'impacte ambiental, d'acord amb la legislació vigent a la Comunitat Valenciana (estatal o autonòmica) o en el règim especial d'avaluació previst en els instruments de planificació i gestió del Parc Natural del Pla de Cabanes-Torreblanca (PORN/PRUG) tramitarà el procediment d'avaluació d'impacte ambiental que corresponga incardinat en el procediment d'aprovació o autorització.  
4. En les fitxes del Programa d'actuació del Pla d'infraestructures (annex 2 PPIF vigent - Punt 4 del PPIF revisió) s'inclourà com a condicionant que el desenvolupament dels projectes que puguen afectar la infraestructura verda i paisatge elaboraran un estudi d'integració paisatgista d'acord amb el contingut establit en la legislació sectorial vigent.  
  
Si el projecte de desenvolupament de l'actuació estiguera sotmés a qualsevol dels procediments d'avaluació d'impacte, l'estudi patrimonial formarà part de la documentació ambiental exigida en la legislació sectorial vigent.  
5. A fi d'evitar l'afecció a elements d'interés cultural, el pla establirà com a mesura preventiva que qualsevol projecte de desenvolupament de les actuacions previstes en el pla que poguera afectar algun dels béns inventariats, haurà de comptar amb un estudi d'afecció al patrimoni i amb el pertinent informe vinculant de la conselleria competent en matèria de patrimoni cultural.  
Si el projecte de desenvolupament de l'actuació estiguera sotmés a qualsevol dels procediments d'avaluació d'impacte, l'estudi patrimonial formarà part de la documentació ambiental exigida en la legislació sectorial vigent.  
6. Es corregiran els errors indicats en l'informe de la Subdirecció General d'Emergències de l'Agència de Seguretat i Resposta a les Emergències de 18.02.2019.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'aprovació de la revisió del pla en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada del decret.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
Vist tot l'anterior, la Comissió d'Avaluació Ambiental, acorda: emetre l'informe ambiental i territorial estratègic favorable en el procediment simplificat d'avaluació ambiental i territorial estratègica de la revisió del Pla de prevenció d'incendis forestals del Parc Natural del Prat de Cabanes-Torreblanca, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar als interessats que contra aquesta resolució, per no ser un acte definitiu en la via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
La qual cosa li notifique perquè en prenga coneixement i als efectes oportuns.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 30 de setembre de 2020.- El secretari de la Comissió d'Avaluació Ambiental: José del Valle Arocas.»  
  
València, 30 de juny de 2023.- El director general de Medi Natural i d'Avaluació Ambiental: Julio Ramón Gómez Vivo.